Теперь мы будем учить русский язык. Det betyder, "nu skal vi lære russisk", og sådan er det hver torsdag for Marina Kvist, der er russisk underviser hos FOF Aalborg. Lige nu er det dog ikke kun undervisningen, der fylder i hendes hoved, men også krigen der foregår i Ukraine. -	Det er en humanitær katastrofe – ikke kun i Ukraine, men også i Rusland, siger Marina Kvist. Et broderfolk Ukraine og Rusland har meget historie mellem dem, og de to befolkninger er også rigtig tætte, fordi rigtig mange enten har familie eller venner i det ene eller det andet land. -	Jeg har det svært, fordi jeg har mange venner i Ukraine og Rusland, siger Marina Kvist. -	Vi har altid tænkt, at vi er brødre og søstre, og vi oplever hinanden som brødre og søstre. Vennerne fra Ukraine er på nuværende tidspunkt ved at flygte ud af landet for at komme væk fra krigen. -	Det er hårdt for mig at tænke, at vi er endt i krig, når vi har så mange ting til fælles – det gør meget ondt at tænke på, siger Marina Kvist. En splittet befolkning Grundet det tætte forhold ukrainerne og russerne har til hinanden, har det også skabt splittelse både landene imellem, men også internt i den russiske befolkning. Splittelsen skyldes blandt andet den meget forskellige mediedækning, der er af krigen. -	I Rusland er man splittet, og det kan man også se på de russiske medier, siger Marina Kvist. -	Der er to forskellige vinkler på situationen – den officielle vinkel er forskellig i forhold til den vinkel, som vi har i Danmark eller i ukrainske medier. Familien er ramt økonomisk I 2010 kom Marina Kvist til Danmark fra Sankt Petersborg, og hun har siden taget en kandidat i historie på Aalborg Universitet. Selvom Marina Kvist nu bor i Aalborg, har hun stadig familie, der bor i Rusland, der ligesom mange andre også mærker til krigen. -	Min familie mærker de økonomiske sanktioner, fordi priserne er steget, og det har givet meget usikkerhed om fremtiden, fortæller hun. Sprogundervisningen fortsætter Lige nu bliver der pålagt mange sanktioner mod Rusland, og mange har også boycottet landet på den ene eller anden måde. I februar startede to hold med at lære russisk hos Marina Kvist, og holdet som er en god blanding af både unge og ældre fortsætter da også som hidtil. -	Det er heldigvis ikke noget, der er stoppet, siger hun. -	Sprog og politik og kultur og politik er også adskilt, synes jeg.

Referat:
Krigen i Ukraine har medført omfattende, strenge sanktioner mod Rusland fra især EU-landene og USA, og det rammer mange russere.